《缠头曲》
宋代·赵汝燧

阿蛮妙舞翠袖长，臂韝珠络带宝装。春风按试清元殿，粉白黛宝立两傍。

三郎老手打羯鼓，太真纤指弹龙香。箜篌野狐拍怀智，觱篥龟年笛宁王。

中有八姨坐绮席，淡扫蛾眉压宫妆。醉看阿蛮小垂手，飞燕轻盈惊鸿翔。

八姨指挥三郎听，颁赉岂惜倾篚箱。缠头一局三百万，莫遣傍人笑大唐。

尾声方断地衣卷，忽闻鼙鼓喧渔阳。播迁才出望贤路，玉食未进日卓午。

粝饭胡饼能几许，不饱皇孙及妃主。阿蛮知是何处去，但见猪龙胡旋舞。

作者简介：（1172—1246）名或作汝燧。宋宗室，居袁州，字明翁，号野谷。宁宗嘉泰二年进士。主东阳县簿，迁湖南刑司狱干官，改知临川县。监镇江府榷货务，年课羡三十万。迁知郴州。历湖南宪漕，以刑部郎官召对，再差知温州。博记工文，尤长于诗，为江湖派诗人。有《野谷诗稿》。